कोपेन के जलवायु वर्गीकरण के हिसाब से बलियाँ Cwa किसिम के जलवायु वाला इलाका में पड़े ला जे नम उपोष्ण कटिबंधी जलवायु हवे। गर्मी के सीजन अपरैल से जून ले होखे ला जेह में मई में सभसे बेसी तापमान होखे ला। मई जून में एहिजे गरम पछुआ हवा चले ला जेकरा के लूहि कहल जाला। बिचला जून से सितंबर ले बरसात के सीजन होला। सभसे बेसी बरखा अगस्त आ सितंबर महीना में होखे ला। अक्टूबर से नवंबर ले मौसम सुहावन होला आ शरद रितु रहे ले। नवंबर अंत से जाड़ा के सुरुआत हो जाला आ जनवरी सभसे ठंढा महीना होखे ला। एह समय शीत लहरी चले ला आ चक्रवाती बरखा भी होला। फरवरी मार्च के मौसम सुहावन होखे ला।